b'\n_START_ARTICLE_\nMika H\xc3\xa4kkinen\n_START_SECTION_\nPrivatliv og tidlig liv\n_START_PARAGRAPH_\nMika H\xc3\xa4kkinen ble f\xc3\xb8dt i Vanda i Finland. Faren Harri H\xc3\xa4kkinen var kortb\xc3\xb8lgeradiotekniker og deltids taxikj\xc3\xb8rer, og moren Aila H\xc3\xa4kkinen arbeidet som sekret\xc3\xa6r. H\xc3\xa4kkinen har en s\xc3\xb8ster, Nina, som drev et fan-nettsted for sin bror til det ble nedlagt i 1998._NEWLINE_Siden 1991 har H\xc3\xa4kkinen bodd i Monte Carlo, men han eier ogs\xc3\xa5 hus i Frankrike og Finland. Den 18. mai 2008 brant hans nylig fullf\xc3\xb8rte herreg\xc3\xa5rd i Frankrike ned, som f\xc3\xb8lge av en kortslutning i et lys i et trof\xc3\xa9skap. Ingen kom til skade i brannen. Hele samlingen hans av F1-trof\xc3\xa9er gikk tapt._NEWLINE_I 1998 giftet H\xc3\xa4kkinen seg med Erja Honkanen. Paret har en s\xc3\xb8nn, Hugo Ronan (f\xc3\xb8dt 11. desember 2000) og en datter, Aina Julia (f\xc3\xb8dt 12. mai 2005). Paret s\xc3\xb8kte om skilsmisse i 2008. H\xc3\xa4kkinens tredje barn, datteren Ella, ble f\xc3\xb8dt 30. november 2010 av hans kj\xc3\xa6reste, Marketa Remesova.\n_START_SECTION_\nF\xc3\xb8r Formel 1\n_START_PARAGRAPH_\nDa H\xc3\xa4kkinen var fem \xc3\xa5r gammel leide foreldrene hans en gokart til ham p\xc3\xa5 en bane i n\xc3\xa6rheten av hjemmet deres. P\xc3\xa5 den f\xc3\xb8rste runden han kj\xc3\xb8rte ble han innblandet i en kollisjon som han slapp uskadd fra. Til tross for kollisjonen \xc3\xb8nsket Mika \xc3\xa5 fortsette med racing, og etter vedvarende masing p\xc3\xa5 foreldrene fikk han oppfylt \xc3\xb8nsket sitt. Hans far kj\xc3\xb8pte H\xc3\xa4kkinens f\xc3\xb8rste gokart, en som Henri Toivonen tidligere hadde konkurrert med._NEWLINE_Innen 1986 hadde H\xc3\xa4kkinen vunnet fem gokart-mesterskap. Verdensmesteren i Formel 1 fra 1982, Keke Rosberg, bistod H\xc3\xa4kkinen ved \xc3\xa5 skaffe han sponsorer som hjalp ham gjennom juniorkategoriene innen formelbil-racing. Den nye \xc2\xabflyvende finnen\xc2\xbb vant tre skandinaviske mesterskap. I 1988 vant han deretter Opel Lotus Euroseries-mesterskapet, f\xc3\xb8r han i 1990 vant det britiske Formel 3-mesterskapet. P\xc3\xa5 slutten av 1980-tallet bodde han i England og delte hus med Allan McNish, som var hans teamkamerat i West Surrey Racing. H\xc3\xa4kkinen var n\xc3\xa6r ved \xc3\xa5 vinne Macaos Grand Prix i 1990, men gikk glipp av seieren etter en kontroversiell kollisjon med Michael Schumacher. Innsatsen hans f\xc3\xb8rte imidlertid til at han fikk kontrakt i Formel 1 med Team Lotus.\n_START_SECTION_\nSenere forbindelser til F1\n_START_PARAGRAPH_\nEtter H\xc3\xa4kkinen kunngjorde at han la opp dukket det flere ganger opp rykter om en eventuell retur. H\xc3\xa4kkinen ble linket til Williams under 2004-sesongen, ettersom Montoya skulle g\xc3\xa5 til McLaren for neste sesong._NEWLINE_P\xc3\xa5 Goodwood Festival Of Speed i 2006 kj\xc3\xb8rte H\xc3\xa4kkinen McLarens MP4-20 fra 2005. Han var da den siste f\xc3\xb8reren som hadde vunnet f\xc3\xb8rermesterskapet i en McLaren._NEWLINE_P\xc3\xa5 slutten av 2006-sesongen var det igjen rykter om at H\xc3\xa4kkinen skulle f\xc3\xa5 et sete i McLaren-Mercedes for 2007-sesongen. Magasinet Autosport rapporterte at H\xc3\xa4kkinen hadde testet en McLaren-simulator to ganger i l\xc3\xb8pet av november og at han diskuterte et mulig comeback med teamet. 24. november kunngjorde imidlertid McLaren at Lewis Hamilton skulle kj\xc3\xb8re teamets andre bil i 2007, og satte demed en stopper for ryktene om et H\xc3\xa4kkinen-comeback. _NEWLINE_Det ble imidlertid ogs\xc3\xa5 rapportert at H\xc3\xa4kkinen hadde deltatt i en r\xc3\xa5dgiverrolle, og Ron Dennis uttalte at \xc2\xabMika er en meget interressant person \xc3\xa5 hente inn for \xc3\xa5 evaluere noen av tingene vi utvikler.\xc2\xbb Torsdag 30. november testet H\xc3\xa4kkinen McLarens 2006-bil, en MP4-21, over en hel dag p\xc3\xa5 Circuit de Catalunya i Barcelona, Spania. Han fullf\xc3\xb8rte 79 runder p\xc3\xa5 banen, men hans raskeste runde var tre sekunder langsommere enn de faste l\xc3\xb8psf\xc3\xb8rerne. McLaren sa at de benyttet hans ekspertise for \xc3\xa5 se hvordan Formel 1 hadde utviklet seg over de tre \xc3\xa5rene siden han la opp, for \xc3\xa5 vurdere mulige utviklingsmuligheter som kunne ha kommet ut av denne testingen.\n_START_SECTION_\nDTM (2005\xe2\x80\x932007)\n_START_PARAGRAPH_\nI 2005 gjorde H\xc3\xa4kkinen et racing-comeback i Deutsche Tourenwagen Masters (DTM) med teamet til Mercedes-Benz. Det ble en vellykket sesong, med en seier p\xc3\xa5 Spa-Francorchamps._NEWLINE_I 2006 kj\xc3\xb8rte han igjen i DTM-mesterskapet for Mercedes, men dette var en noe vanskeligere sesong, med en andreplass som hans beste resultat._NEWLINE_H\xc3\xa4kkinen skulle bli hos Mercedes for en tredje sesong i mesterskapet, og 2007 skulle ogs\xc3\xa5 bli hans beste i DTM. Han kvalifiserte regelmessig p\xc3\xa5 f\xc3\xb8rste rad og vant to l\xc3\xb8p, p\xc3\xa5 Lausitz og Mugello, og endte sesongen p\xc3\xa5 en \xc3\xa5ttendeplass sammenlagt.\n_START_SECTION_\nSenere karriere\n_START_PARAGRAPH_\nS\xc3\xb8ndag 4. november 2007 kunngjorde H\xc3\xa4kkinen at han ville legge opp som profesjonell racerf\xc3\xb8rer. Han sa at avgj\xc3\xb8relsen \xc2\xabikke var lett\xc2\xbb, men la til at \xc2\xabjeg har fremdeles racing i blodet og denne avgj\xc3\xb8relsen betyr ikke at det vil hindre meg i \xc3\xa5 kj\xc3\xb8re racing for forn\xc3\xb8yelsen\xc2\xbb._NEWLINE_I november 2008 kunngjorde H\xc3\xa4kkinen at han ville begynne en ny karriere innen f\xc3\xb8rer-management.'